钦定古今图书集成/明伦汇编/官常典/第124卷 > 颜安乐
## 钦定古今图书集成/明伦汇编/官常典/第124卷 > 颜安乐

按《汉书》本传：“安乐字公孙，鲁国薛人，眭孟姊子也。家
贫，为学精力，官至齐郡太守丞，后为仇家所杀。安乐
授淮阳泠丰次君、淄川任公，公为少府，丰淄川太守，
由是颜家有泠任之学。始贡禹事嬴公，成于眭孟，至
御史大夫。疏广事孟卿，至太子太傅。皆自有传。广授
琅琊筦路，路为御史中丞。禹授颍川堂溪惠，惠授泰”
山冥都，都为丞相史。都与路又事颜安乐，故颜氏复
有筦冥之学。路授孙宝，为大司农，自有《传》。丰授马宫、
琅琊左咸，咸为郡守、九卿，徒众尤盛，官至大司徒，自
有《传》。〈按安乐在汉书儒林传真卿世系谱序载汉有安乐则安乐为颜氏裔无疑因世代无考故附
前汉末〉